Ριζότο με ψητή κολοκύθα και μυρώνια
Ένα ωραίο γιορτινό πρώτο πιάτο αλλά και ένα πιάτο που μπορείτε να φτιάχνετε αυτή την εποχή που έχουμε πολύ καλές κολοκύθες. Είναι πεντανόστιμο και πολύ αρωματικό χάρη στα μυρώνια!
30 ml ελαιόλαδο, 100 γρ. ξερό κρεμμύδι, ψιλοκομμένο, 1 μεγάλη σκελίδα σκόρδου, ψιλοκομμένη, 200 γρ. ρύζι vialone nano (θεωρείται η καλύτερη ποικιλία ρυζιού για ριζότο, με κόκκο στρουμπουλό που βράζει θαυμάσια αλ ντέντε) ή καρναρόλι ή αρμπόριο, 200 ml λευκό ξηρό κρασί, 500 ml ζωμός κοτόπουλου, ζεστός, 2 ματσάκια μυρώνια, πολύ ψιλοκομμένα, 50 γρ. παρμεζάνα, τριμμένη, αλάτι, φρεσκοτριμμένο πιπέρι, 300 γρ. ψίχα κολοκύθας, σε μικρά καρέ, 30 ml ελαιόλαδο, 50 γρ. βούτυρο αγελάδας, αλάτι, φρεσκοτριμμένο πιπέρι
Για να φτιάξουμε ριζότο με ψητή κολοκύθα και μυρώνια, αρχικά προθερμαίνουμε τον φούρνο στους 140°C.Στη συνέχεια, ανακατεύουμε, σε ένα μπολ, τα κυβάκια κολοκύθας με το ελαιόλαδο και τα απλώνουμε σε ταψάκι στρωμένο με λαδόκολλα. Ψήνουμε για 1 1/2 ώρα, μέχρι να μαλακώσουν και να ροδίσουν απαλά. Όσο είναι ακόμη καυτά, τα αδειάζουμε στον πολυκόφτη μαζί με το βούτυρο και πολτοποιούμε καλά.Αλατοπιπερώνουμε (το αλάτι με προσοχή, γιατί η παρμεζάνα της υπόλοιπης συνταγής είναι ήδη αλμυρή). Αφήνουμε τον πουρέ στην άκρη και τον διατηρούμε ζεστό.Σε φαρδιά και ρηχή κατσαρόλα ζεσταίνουμε το ελαιόλαδο σε χαμηλή φωτιά και σοτάρουμε το κρεμμύδι και το σκόρδο για 2 λεπτά, μέχρι να μαλακώσουν.Προσθέτουμε το ρύζι και σοτάρουμε για 3-4 λεπτά, ανακατεύοντας συχνά, μέχρι να γυαλίσουν οι κόκκοι του. Σβήνουμε με το κρασί και μαγειρεύουμε για μερικά λεπτά ακόμα, ανακατεύοντας συνεχώς, μέχρι να σωθεί όλο το υγρό.Αρχίζουμε να ρίχνουμε τον ζεστό ζωμό σε δόσεις, με την κουτάλα της σούπας, ρίχνοντας κάθε δόση αφού πρώτα απορροφηθεί η προηγούμενη. Συνεχίζουμε μέχρι το ρύζι να μισομαγειρευτεί, για περίπου 15 λεπτά. Προσθέτουμε 300 γρ. από τον πουρέ κολοκύθας και ανακατεύουμε. Συνεχίζουμε το μαγείρεμα του ριζότο, προσθέτοντας τον ζωμό σε δόσεις, μέχρι να γίνει το ρύζι (για περίπου άλλα 10-12 λεπτά). Το ριζότο πρέπει να είναι χυλωμένο αλλά όχι ζουμερό.Αποσύρουμε από τη φωτιά.Προσθέτουμε τα ψιλοκομμένα μυρώνια και την παρμεζάνα. Ανακατεύουμε με μεγάλες κυκλικές κινήσεις από πάνω προς τα κάτω, όπως κάνουμε με τη μαρέγκα.Διορθώνουμε το αλατοπίπερο, αν χρειάζεται, και αφήνουμε το ριζότο με ψητή κολοκύθα και μυρώνια στην άκρη για 4-5 λεπτά για να «ξεκουραστεί», πριν σερβίρουμε. Αν θέλουμε, πασπαλίζουμε με λίγη παρμεζάνα ή ένα φρέσκο μαλακό τυρί.
Κολοκύθα,Ρύζι,Τυρί,Χριστούγεννα